Mikko Collan

Karl Johan Mikael (Mikko, K. J. M.) Collan (22. heinäkuuta 1881 Nurmes – 3. lokakuuta 1964 Helsinki) oli suomalainen sotilas, tilanomistaja ja Edistyspuolueen kansanedustaja ja ministeri.

Collanin vanhemmat olivat lääketieteen ja kirurgian tohtori Johannes Collan ja Anna Charlotta Sallmén. Collan kävi kadettikoulun 1902 ja valmistui agronomiksi 1907.  Hän opiskeli Kööpenhaminan polyteknillisessä opistossa 1909 ja suoritti Alnarpin meijeriopin kurssin Ruotsissa.

Collan oli Suomenmaalaisen rykmentin opetusupseerina 1902–1906, Pohjois-Karjalan meijeriliiton konsulenttina 1908–1910, Kokemäen meijerikoulun johtajana 1910–1912 ja Valtion juustonvalmistuskonsulenttina 1911–1914.  Ensimmäisen maailmansodan aikana Collan palveli Suomenlinnan sotilassairaalan intendenttinä 1914 ja Suomenmaalaisen rykmentin komppanianpäällikkönä 1915–1917.  Hän oli Turun ja Porin läänin vt. maaherra 1917 ja maaherra 1918–1922. Collan sai everstin arvon 1919. Vuosina 1921–1954 Collan hoiti omistamaansa maatilaa Kiukaisissa. Hän oli myös maatalousasiamiehenä Baltian maissa 1924. 

Collan oli Edistyspuolueen kansanedustajana Turun ja Porin läänin pohjoisesta vaalipiiristä vuosina 1919–1920 ennen siirtymistään hoitamaan läänin maaherran tehtäviä lokakuussa 1920. Collan oli elintarvikeministerinä Ingmanin hallituksessa 1918–1919, Kaarlo Castrenin hallituksessa 1919 ja Vennolan I hallituksessa 1919–1920. Collan oli presidentin valitsijamiehenä vuosien 1937, 1940 ja 1943 presidentinvaaleissa. Hänellä oli myös lukuisia luottamustehtäviä eri maatalousalan järjestöissä.

Mikko Collanin ja Minna Elisabet Väisälän poika oli maanviljelysneuvos Mikko Linkola.

Lähteet 
 
 
 

Kansanedustajat
Kansallisen Edistyspuolueen poliitikot
Suomen ministerit
Turun ja Porin läänin maaherrat
Turun läänin pohjoinen vaalipiiri
Suomalaiset everstit
Suomen sisällissodan valkoiset
Vuonna 1881 syntyneet
Vuonna 1964 kuolleet